Ruumis oli palju inimesi, teiste hulgas Steinfeldt, keda tuli täna õnnitleda. Kristel P. võttis endale temaga sarnase nime Steinfeld, nagu tahaks näidata, et ta on Steinfeldti sugulane. Aga varsti võttis Kristel hoopis kolmanda nime.    *  Kirjutasin blogisissekande tänase  tähtpäeva kohta. Järgmise sissekande kirjutasin pealkirjaga "Kelle foto see võiks olla?" Fotol oli tõenäoliselt Joanna. Pärast avaldamist sissekannet vaadates märkasin, et olin tema nime kaks korda valesti kirjutanud. Ja pealkirjaks oli tema ees- ja perekonnanimi, aga seal olin kirjutanud kogemata Johanna. Kumbagi sissekannet ei olnud ühtegi korda külastatud, aga kui eesnime õigeks muutsin, tuli selle peale kohe mitu külastust, nende hulgas üks välismaalt. Kui mulle oli esimene fotoaparaat kingitud, oli  see läinud katki enne, kui jõudsin temaga ainsatki fotot teha. Joanna oli öelnud, et see läks katki kurjusest. Seda ma hästi ei uskunud, et mõte oleks aparaadi ära lõhkunud. Mulle oli ostetud uus. Vend andiski teistsuguse seletuse, et aparaat peab olema ostetud, mitte kingitud. Võtsin fotoaparaadi ja läksin sellega väiksesse kööki. Ümberringi oli õudne ja aparaat hakkas fotode asemel õudusvideosid näitama. Nuppu vajutades ei liikunud objektiiv enam vaikselt, vaid suure undamisega. Tundus, et see aparaat  hakkab ka katki minema. Enne seda oli mul just pähe tulnud üks kuri mõte, nii et võibolla oli Joannal siiski õigus. Läksin oma tuppa tagasi. Seal Sven ähvardas inimesi ja Küüts püüdis teda korrale kutsuda. Ütlesin, et Sven kasutab seda ära, et endast nooremat ei saa duellile kutsuda. Sven ei olnud noorem mitte ainult Küütsist, vaid natuke ka minust. Ühel korral, kui Küüts oli Sveni korrale kutsunud, oli Oudekki Sveni kaitseks välja astunud. Ütlesin, et Sven on kõige vastikum inimene ja Oudekki kõige suurem eesti  rahva väljasuremise pooldaja. Üks Oudekki sugulane lükkas ühte voodit kokku ja ütles, et sellises ruumipuuduses ei taheta, et lapsi juurde sünniks. Vastasin, et tahetakse küll, aga iga tuba ei saa teha magamistoaks. Siin toas oli meil neli voodit ja esikus mitte ühtegi. Olukord oli rahunenud ja fotoaparaat hakkas jälle videote asemel fotosid näitama. Need olid väga huvitavad. Vennad vaatasid neid koos minuga, aga paistis, et kui mina näen fotosid, siis nemad hoopis kinnist aparaati.